Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 185/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»AYDIN KESTANESI«

EU-nr.: PDO-TR-01362 — 8.9.2015

BOB (X) BGB ()

1. Betegnelse

»Aydın Kestanesi«

2. Medlemsstat eller tredjeland

Tyrkiet

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Aydın Kestanesi« er et landbrugsprodukt, der indtages frisk, og som fremstilles af lokale økotyper af arten Castanea sativa Mill. Lokale økotyper, der er kendt som Işıklar, Sarıaşı og Kemer osv., dyrkes i regionen.

Den friske kastanje har følgende kendetegn:

Skallen er almindeligvis skinnende, lysebrun og lader sig let fjerne. Kernen har en lys cremehvid farve og en blød konsistens. Hinden trænger ikke ind i kernen og lader sig let fjerne. Nødderne vejer mindst 15 gram. I høstperioden ligger det samlede sukkerindhold i den friske kastanje på 4,5-11 %. Det maksimale stivelsesindhold er 22 %. Det samlede kulhydratindhold af sukker- og stivelsesindhold er 24,5-32 %. Proteinindholdet ligger på 4,0-5,5 %, og det gennemsnitlige fedtindhold ligger på 0,5-1,5 %.

3.3. Foder (kun for animalske produkter) og råvarer (kun for forarbejdede produkter)

»Aydın Kestanesi« dyrkes i traditionelle plantager med ekstensiv drift på skrånende terræn, undertiden på terrasser, med en tæthed på højst 100 kastanjetræer pr. hektar.

Alle trin, herunder plantning af kastanjetræer, vanding, gødskning, beskæring, høst, modning og lagring bør finde sted i det geografiske område, der er anført i punkt 4.

Opbevaringen af kastanjer i provinsen Aydın er en kulturel proces, der adskiller sig fra andre regioner. Kastanjerne opsamles traditionelt med kapslerne på under træerne på frugtplantagerne og lagres i miljøer kaldet »kuler« ved at tildække dem med planter, f.eks. bregner.

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Følgende oplysninger, som skal være let læselige og uudslettelige, skal skrives eller trykkes på den emballage, der anvendes til »Aydın Kestanesi«:

— handelsnavn og adresse, kortform af virksomhedens navn og adresse eller virksomhedens registrerede varemærke

— partinummer

— navnet på varen — »Aydın Kestanesi«

— nettovægt

— følgende logo:

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Det geografiske område omfatter hele det område, der udgøres af Aydin-provinsen, hvor »Aydın Kestanesi« dyrkes i 650-1 500 meters højde.

Provinsen Aydin ligger mellem 37° 44′og 38° 08′ nordlig bredde og mellem 27° 23′ og 28° 52′ østlig længde. Højdedyrkningsarealet, hvor Aydın Kestane hovedsagelig dyrkes, begynder fra 650 m over havets overflade.

5. Tilknytning til det geografiske område

De tre vigtigste bestanddele af »Aydın Kestanesi«-frugtens kvalitetskendetegn er nøddens størrelse, hindens aftagelighed samt hindens gennemtrængelighed ind til frøene. Dette skyldes både naturlige og menneskelige faktorer.

Naturlige faktorer

Miljøfaktorer

Blandt de særlige forhold, der gør sig gældende for »Aydın Kestanesi«, er miljøfaktorer som klimaet og jordbunden de vigtigste. De har indvirkning på frugtens store størrelse og på, hvor let det er at tage hinden af, og hindens resistens, som næsten ikke trænger ind i frugtkødet.

Klima

Den årlige gennemsnitstemperatur i Aydın-provinsen er 17,6 °C med et gennemsnit på 25-30 °C i juni til oktober. Disse temperaturer er optimale for kastanjetræernes blomstring og for udviklingen og modningen af »Aydın Kestanesi«. Temperaturen er særlig vigtig i forbindelse med bestøvning og gødskning og har en direkte indvirkning på frugtsætningen og frugtens udvikling.

Det gennemsnitlige antal regnvejrsdage i provinsen Aydın er 80,6 med gennemsnitligt 600-700 mm nedbør om året, hvilket omfatter højst to måneder uden regn. »Aydın Kestanesi« vokser typisk i 650-1 200 meters højde. Klimaet i området er mesotermisk med lange varme somre og tempererede vintre. Denne nedbørsmængde er tilstrækkelig til, at nødderne kan nå op på den nødvendige mindstevægt.

Fugtighed

Den relative luftfugtighed ligger på 45-50 % i den periode, hvor frugten udvikler sig og modnes. Denne relative luftfugtighed påvirker også kastanjens kvalitet, da frugterne danner deres biokemiske strukturer (sukker, stivelse, smag) i denne periode. Denne særlige luftfugtighedsprocent medfører, at skallen på »Aydın Kestanesi« bliver tyndere og derfor er let at fjerne. Da den relative luftfugtighed i provinsen Aydın udgør et ideelt miljø for kastanjen, sikres det, at især nøddernes skal og hinde lettere pilles af.

Vind

På grund af den topografiske struktur i den ægæiske region, herunder provinsen Aydın, føres fugtig luft fra Det Ægæiske Hav ind på land, og den tørre luft fra de centrale østlige regioner blæses ud til kystområderne, da bjergene ligger vinkelret på havet. Det fremherskende vindsystem spiller en betydelig rolle i kastanjernes udvikling og forklarer til dels, hvorfor kastanjen er så udbredt i denne region. På grund af disse vindpåvirkninger i regionen, er der en positiv indvirkning på bestøvningen, som påvirker skallens størrelse og tykkelse.

Jord

Jordbunden i regionen Aydin har en lav saltgrad (saltholdighed på under 0,015 %) og generelt et højt kalkindhold. Derfor giver beliggenheden en ideel jordtype til dyrkning af kastanjetræer, der vokser på de lerede og alkaliske jorder.

Af undersøgelser fremgår det, at jordprøver i provinsen Aydin viser, at jordene generelt er lerholdige, fattige på organisk materiale, har et lavt kaliumindhold og et tilstrækkeligt niveau af andre grundstoffer (P, Ca, Mg, Na, Fe, Zn, Mn og Cu).

Den ringe grad af organisk materiale indvirker også positivt på dyrkningen af kastanjer. Herudover er der kvælstof, der har en positiv indvirkning på udbyttet og kvaliteten, i passende mængder, og kaliumindholdet er generelt lavt.

Jordens fysiske og kemiske egenskaber påvirker tykkelsen af hinden på »Aydın Kestanesi« og gør det nemt at fjerne kastanjens skal.

Menneskelige faktorer

Genetik

Planteavlere, der gennem tiderne har udvalgt og udbredt genotyper med et højt udbyttepotentiale, har udviklet en række lokale økotyper af kastanjer af høj kvalitet. Derfor er de kastanjer, der dyrkes i Aydın-regionen, blevet udvalgt blandt de sorter, der passer bedst til de lokale forhold og har særlige smagsegenskaber. På grund af denne udvælgelsesmetode er det lykkes kastanjeproducenterne at fremavle kastanjer med en tynd skal.

Høst og opbevaring i »kulen«

Høsten af »Aydın Kestanesi« foregår, når kastanjens kapsel begynder at åbne sig som et tegn på, at frugten er moden. Høsten sker ved at slå på træerne med stænger. Kastanjerne høstes typisk med deres kapsel på.

Når kastanjerne med skal på er indsamlet under træerne, opbevares de i en »kule« og tildækkes af forskellige planter som f.eks. bregner i 3-4 måneder indtil vintersæsonen.

Denne fremgangsmåde sikrer, at frugtens tab af fugt, farve og friskhed er minimal. Denne type oplagring er specifik for Aydın-regionen, og selv om denne traditionelle opbevaringsmetode er forbundet med en række ulemper (kontaminering med orm, skimmelvækst på frugten osv.), har en undersøgelse bekræftet, at mængden af stivelse falder, og at indholdet af sukker og kulhydrater stiger i løbet af denne proces.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

(1) EUT L 343 af 14.12.2012, s. 1.